Ni u sedmom desetljeću života, kaskaderka Sandy Gimpel ne razmišlja o mirovini
Priznaje da 'ima i lakših zanimanja', ali ona jednostavno voli naviranje adrenalina u krv. Kaže da kad bi svi ljudi voljeli svoj posao 
Kaskaderi obavljaju neke od najzahtjevnijih poslova u Hollywoodu, izvodeći padove, skokove, zaranjanja i druge fizičke pothvate koji se smatraju preopasnima da bi ih glumci izveli. Šezdeset-sedmogodišnja Sandy Gimpel još uvijek izvodi takve podvige u dobi kada mnogi ljudi odlaze u mirovinu. I, kako kaže, ne planira prestati s riskantnim poslom kaskaderke. Sandy Gimpel je bila mlada plesačica u zabavnom parku, na plaži, kada je, prije više od 40 godina, zamijenila jednu dječju glumačku zvijezdu. Bio je to Billy Mumy u seriji iz šezdesetih godina prošlog stoljeća "Izgubljeni u svemiru". Bila je iste visine kao i taj dječak i mogla ga je zamjenjivati na probama osvjetljenja i drugim pripremama za samo snimanje. Izvodila je i opasnije zahvate, što je mladu zvijezdu serije poštedilo fizički zahtjevnijih scena. Njezine su snimke bile editirane tako da publika nije uopće zamjećivala razliku između mlađahnog glumca i njegove 'dublerke'. "Radila sam u toj seriji tri godine i jako sam to zavoljela. Tada sam odlučila da je to ono što želim raditi čitavog života. ... Kasnije sam radila u nekim velikim hitovima: "Pakleni toranj", "Posejdonova avantura" – bila sam u staklenom liftu kada se srušio! -, zatim "Čovjek iz 25. stoljeća", "Zemlja divova", kaže Sandy Gimpel. S vremenom je postajala sve vještija i spretnija; naučila je padati s visina, simulirati tučnjavu i ostale stvari koje na ekranu ponekad izgledaju vrlo lagane. No, posao kaskadera je vrlo opasan. "Neki su ljudi poginuli izvodeći takve pothvate, neki su se ozlijedili. Znam dečke koji su slomili leđa ili bili onesviješteni padom. Postoje neke lakše stvari s kojima ni sami glumci ne bi imali nikakvih problema. No, problem leži u tome da, ako se pusti glumca da to napravi pa on ili ona pritom budu ozlijeđeni ili iščaše rame kotrljajući se po podu, onda nema ni filma," kaže gospođa Gimpel. Mnogi kaskaderski pothvati ovise o čvrstini užadi i solidnom ovjesu, i zato ih Sandy Gimpel sama pregledava prije uporabe. Sjeća se kako joj se takav oprez jednom isplatio. Morala je sletjeti s litice s motociklom s prikolicom. Prije izvođenja scene, tražila je pauzu u snimanju kako bi dodala još jedan sigurnosni konop. To se pokazalo mudrim potezom, jer je temeljni ovjes popustio, te su Sandy i njezin partner kaskader ostali visjeti nad ponorom, ljuljajući se samo na tom dodanom, sigurnosnom užetu. Jedna manje opasna nezgoda – skok kroz prozor umjesto glumice Helen Hunt u jednom televizijskom filmu - rezultirala je samo s dva slomljena rebra. Sandy Gimpel kaže da su najopasniji dio njezinog posla – scene s vatrom. Ona se oslanja na sigurnosnu ekipu, koja čitavo njezino tijelo obloži ledeno hladnim retardantom, na koje onda ona navuče zaštitno odijelo. "Oni me, potom, zapale i počne snimanje. Kad mi postane jako vruće, bacim se na zemlju i dam im signal i oni me ugase. Ali, trebaju reagirati zaista na vrijeme." Ova kaskaderka kaže da 'ima i lakših zanimanja', ali ona jednostavno voli naviranje adrenalina u krv. Kaže da kad bi svi ljudi voljeli svoj posao kao što ona voli svoj, svi bismo živjeli u mnogo sretnijem svijetu. Sandy Gimpel je majstor borilačkih vještina i u odličnoj je fizičkoj kondiciji. U slobodno vrijeme, djecu podučava karateu. Napravila je i DVD s vježbama, nazvan "Stuntblasters Workout", koji nudi neke pitomije pothvate za one kojima ne treba baš toliko puno adrenalina u žilama.